पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना कर्फ्यू का फायदा उठाकर लोग ग्रामीण क्षेत्रों में नाबालिग बच्चों के बाल विवाह करवा रहे हैं। विशेष किशोर इकाई पुलिस टीम ने पिछले तीन दिन में ऐसे 17 बाल विवाह रुकवा कर बारातों को दरवाजे से लौटा दिया। मुखबिर से सूचना मिलने पर टीम जिले में 72 घंटे से सक्रिय है और एक के बाद एक बाल विवाह रोक रही है।
टीम प्रभारी ज्योति तिवारी ने बताया कि परिजन नाबालिग लड़का-लड़कियों की अंकसूची व जन्म प्रमाण-पत्र में उनकी आयु में हेर-फेर कर विवाह कर रहे हैं और यदि टीम रोकने पहुंच जाती है तो लड़ने तैयार हो जाते हैं। परिजनों से जब दूल्हे-दुल्हन के दस्तावेजों की मांग करती है तो परिजन पहले दस्तावेज दिखाने में ही आना-कानी करते हैं। दवाब डालने पर जब दस्तावेज दिखाते हैं तो उनमें जन्मतिथि में ओवर राइटिंग कर देते हैं।
टीम को थाने से न गाड़ी मिल रही, न पर्याप्त बल, स्वयं के वाहन से दिन-रात ड्यूटी कर जिलेभर में रोक रहे बाल विवाह
उल्दन गांव में एक रात में हो रहे थे पांच बाल विवाह
विशेष किशोर इकाई ने बहरोल थाना क्षेत्र में पांच, मोतीनगर थाना क्षेत्र में दो, बाघराज मंदिर में दो, देवरी में दो, गौरझामर में एक, बांदरी में दो, खुरई थाना क्षेत्र में दो और सुरखी में एक बाल विवाह रुकवाया है। टीम के सदस्यों ने बताया कि बहरोल थाना क्षेत्र के उल्दन गांव में मंदिर से एक ही रात में पांच बाल विवाह होने जा रहे थे। जिन्हें रूकवाया गया। कोरोना कर्फ्यू में अब 25 से ज्यादा लोग शादी में जमा नहीं हो सकते, लेकिन उल्दन गांव में हर शादी में 100 से ज्यादा लोग जमा थे। गाइड लाइन के उल्लंघन के मामले में भी 6 परिवारों को बहरोल थाने से नोटिस दिए गए हैं।
परिजनों ने लड़की की जन्मतिथि 2006 की जगह कर दी 2020
ज्योति तिवारी ने बताया कि उल्दन गांव में एक बाल विवाह में जब दस्तावेज मांगे तो परिजनों ने हड़बड़ी में दुल्हन की जन्मतिथि अंकसूची में 2006 की जगह ओवर राइटिंग कर 2000 कर दी। इससे गड़बड़ी अासानी से पकड़ में आ गई। देवरी में भी दुल्हन के आधार कार्ड में जन्मतिथि 2004 की जगह 2000 कर दी। मोतीनगर थाना के सूबेदार वार्ड में हो रहे बाल विवाह में परिजनों ने दूल्हे का नकली जन्म प्रमाण-पत्र दिखा दिया। अन्य बाल विवाह में भी ऐसे ही फेक दस्तावेज दिखाए गए।
13 साल की लड़की की 20 साल के लड़के से हो रही थी शादी
महिलाएं करने लगती है बेहोश होने का नाटक
टीम इंचार्ज ज्योति तिवारी ने बताया कि कई मामलों में टीम को सूचना थोड़ी देर से मिलती है। तब तक मेहमानों का खाना बन चुका होता है और बारात दरवाजे पर पहुंच चुकी होती है। ऐसी स्थिति में बाल विवाह रोकना मुश्किल हो जाता है। परिजन मानते नहीं है। घर की महिलाएं बेहोश होने का नाटक करने लगती है। लोग राजनैतिक दवाब भी डालने लगते है। धमिकयां भी देते हैं। टीम के पास पर्याप्त स्टॉफ भी नहीं है और थाना से अब गाड़ी भी नहीं मिल रही है। अपने-अपने दो पहिया वाहन से टीम के सदस्य 60 से 80 किलोमीटर दूर-दूर तक जाकर बाल विवाह रोक रहे हैं। टीम में विशेष किशोर इकाई से सतीश तिवारी, चाइल्ड हेल्प लाइन से वर्षा ठाकुर, सोनम रजक, योगेश राठौर और हेमराज पटेल शामिल रहते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn